Höfuðstöðvar Coripharma við Reykjavíkurveg í Hafnarfirði hýstu áður starfsemi Actavis og Teva á Íslandi . Aðsend mynd Coripharma hefur samið við þýska lyfjafyrirtækið STADA um að pakka um 700 milljónum taflna af lyfjum árlega . Samningurinn er til þriggja ára og er heildarverðmæti hans um 12 milljónir evra ( um 1,6 milljarðar íslenskra króna ) . Lyfin tvö sem um ræðir , atorvastatin og enalapril , eru framleidd í verksmiðju þýska fyrirtækisins en þeim verður pakkað í lyfjaverksmiðju Coripharma í Hafnarfirði . Þaðan fara þau á markað í fjölmörgum Evrópulöndum undir merkjum STADA , m.a. á Íslandi og hinum Norðurlöndunum , og á stærstu markaði Evrópu eins og Þýskaland , Frakkland , Spán , Ítalíu og Holland . Coripharma sérhæfir sig í þróun , framleiðslu og pökkun samheitalyfja , sem það selur til annarra lyfjafyrirtækja um allan heim . STADA er eitt stærsta lyfjafyrirtæki heims . Höfuðstöðvar fyrirtækisins eru í Bad Vilbel , skammt frá Frankfurt í Þýskalandi , en félagið selur lyf í um 120 löndum . Salan nam yfir 2 milljörðum evra á árinu 2018 . Hjá Stada starfa um 10.400 manns . Bjarni K. Þorvarðarson , forstjóri Coripharma : „ Pökkunin fer af stað núna í desember . Þetta stóra verkefni gerir okkur kleift að fjölga starfsfólki fyrr en áætlanir okkar gerðu ráð fyrir , bæði á framleiðslusviði og í gæðaeftirliti . “